
A nonprofit szervezetek jelentősége - Fiatalok, önkéntességre fel!

Kulcsszavak: Nonprofit; önkéntesség; társadalmi tőke; elfoglaltság
A NONPROFIT SZERVEZETEK JELENTŐSÉGE – FIATALOK, ÖNKÉNTESSÉGRE FEL!
Manapság megváltozott az emberek szemlélete. A rohanó világban kevésbé figyelünk oda embertársainkra, és az emberek jó részét csak az önös érdekek vezérlik. Érdeklődésünket az keltette fel, hogy a 21. századi társadalmi légkört miként foglalkoztatja az önkéntes tevékenység. Az önkéntes tevékenység szervezett formában a nonprofit társaságokon keresztül gyakorolható. A dolgozatunk első felében hangsúlyt fordítunk a nonprofit szektor bemutatására. Foglalkoztunk többek között a szervezetek gazdálkodásával, működő szervezetek számának alakulásával, bevételeiknek, kiadásaiknak változásával. Tudomást szerettünk volna szerezni arról, hogy a fiatal korosztály körében miért ennyire alacsony az érdeklődés az ilyen jellegű tevékenységek iránt. Az elemzésünkkel szeretnénk felhívni elsősorban a fiatalok figyelmét az önkéntes tevékenység fontosságára. A kutatási módszerek közül a kérdőíves megkérdezést helyeztük előtérbe az ifjúság körében, azonban foglalkoztatott minket a szervezeti oldal álláspontja is. Lehetőségünk volt a Zalai Falvakért Egyesülettel egy mélyinterjút készíteni, ami nagyban hozzájárult a dolgozatunk elkészítéséhez. A hipotéziseinket a mélyinterjú igazolta, miszerint az egyre romló gazdasági-pénzügyi helyzet nem könnyíti meg a szervezetek működését, ezért azt érezzük, hogy nagyobb hangsúlyt kellene fektetni az emberi összetartásra a pozitív változás elérésének érdekében. Ennek a fejlődésnek nélkülözhetetlen alkotóeleme az ember. A társadalmi tőke épülése hozzájárul a szegénység és a kirekesztettség csökkenéséhez, a foglalkoztatás és a negatív közösségi folyamatok javulásához. Kulcsfontosságúnak tartjuk azt, hogy a fiatal generációban már a nevelés kezdeti szakaszaiban egy megfelelő szemlélet alakuljon ki, azért hogy ők a jövőben a társadalom tevékeny tagjai lehessenek. Összességében azt a következtetést vonhatjuk le a mélyinterjú és a kérdőíves megkérdezés alapján, hogy a fiatalság igenis törekszik az önkéntes tevékenység gyakorlására, fontosnak és jelentősnek tartják ezt a kezdeményezést. Lényeges, hogy segítsünk embertársainkon, ezért az önkéntes munka jelentőségét növelni kell. Az ilyen programban részt vett emberek rengeteg élménnyel gazdagodhatnak, számos területen tapasztalatot szerezhetnek, ezért különböző kompetenciák fejlesztését várják el. A felgyorsult társadalomban időt kell szakítani egymásra, mások és a magunk környezetének előremozdítására.



